text: Sejlere hyldet
  14 august 2012 kl. 15.11
  Bronze-vinderne ved OL, Allan Nørregaard og Peter Lang, blev tirsdag eftermiddag hyldet på rådhuset i Kolding, og tirsdag aften holder de fest med sejler-vennerne i Kolding Sejlklub.
  De to sejlere kæmpede deres 49'ere til en tredjeplads efter en dramatisk finalesejlads.
  Fem både havde chance for bronze, og danskerne fik en rigtig dårlig start.
  Ved første mærke var danskerne nummer ni af de 10 både, og tredjepladsen var langt væk.
  I sidste øjeblik skiftede de kurs for at komme forbi en konkurrent, og det modige valg gav bonus.
  Dermed hentede dansk sejlsport to medaljer ved OL.
  På rådhuset fik de to sejlere blandt andet en portrætbog om dronning Margrethe.
  - I nåede ikke at møde hende på Dannebrog under OL, men jeg formoder, at med jeres indsats og forhåbentlig endnu flere medaljer, så vil I ofte skulle møde hende og så er det jo rart, at have lidt viden om vores regent, forklarede borgmester Jørn Pedersen (V).
  